  Виталий Пронин Госавтоинспекциын ужасьёс Ижевск ульчаос кузя ворттылӥзы, сюресъёсты эскерыса.Таӵе ужрадъёс шоркарын арысь аре ортчыло. Туэ соос 284 пол радъяськизы ини. Инспекторъёслы юрттӥське калык. Сюресъёслэсь тырмымтэоссэс вераса, 1 сюрс 300 пол жингыръяллязы ини. Выро-гопо интыос сяна, Ижын улӥсьёсты сюлмаськыто   нылпи площадкаосын, газонъёс вылын машинаослэн сылэмзы, кулэ луись пусъёслэн ӧвӧлтэмзы, светофоръёслэн дыго-мого ужамзы но мукет. Сюресъёслэсь ӟечлыксэс туэ юн чакласа возё.- Эскеронъёс ортчытэммы бере административной кыл кутон улэ кыскимы 73 кивалтӥсез но 46 огазеяськонэз, - валэктӥз Югдурез утёнъя министерстволэн Ижысь управлениысьтыз ГИБДД отделэн кивалтӥсьлэсь ужзэ быдэсъясь Андрей Монахов. -  Соос сюресъёсты асфальтэн урод шобыртӥллям. ГИБДД-лэсь куронъёссэ быдэстымтэзы понна судэ келямын 16 уж.Андрей Николаевич пусйиз: Ижысь сюресъёс вылын шудтэм учыръёс туэ йылӥзы. 497 шуккиськонын 8 адями быриз, 581-ез сӧсырмиз. 119 учырын авария луиз урод сюресъёсын сэрен. Отын 4 адями кулӥз, 147-ез койкае шедиз. Озьы ик инспекторъёсты сюлмаськыто кудӟыса руль сьӧры пуксисьёс. Та нуналъёсы гинэ шаермыя кырмемын вал 190 юэм водитель. Та пӧлысь 119-эз - Ижын.Жаляса верано, Ижысь калыкез нуись-вайись транспортын но вќсь луон учыръёс луо. Туэ 72 адями шуккиськыны шедиз ни. Пӧлысьтызы бадӟым люкетэз - арлыдоос, егитъёс но нылпиос.Югдурез утёнъя министерстволэн Ижысь управлениысьтыз ГИБДД-я отдел ивортэмъя, шуккиськон учыръёс ӵем дыръя кылдо 2 мугъёсъя: яке водительёс автобусэз, троллейбусэз шуак дугдыто, яке мынӥсь-ветлӥсьёс кутӥськыны вунэто. Мӧйыослэн пыд вылазы юн сылыны ӟигарзы ӧвӧл ке, егитъёслы телефонъёс люкето.Кылсярысь, 2-тӥ августэ троллейбус, шоркарысь Ворошилов ураметӥ ширтыкуз, тыпак дугдӥз. Озьы 1 аресъем пинал усиз но шуккиськиз. Таӵе ик учыр вал Удмуртской ульчаын. Та рад вӧсь луиз 8 аресъем пинал. Ольга Корепанова Туспуктэм: udmurt.ru   